CELEX: 32012D0032
Language: sk
Date: 2012-01-19 00:00:00
Title: 2012/32/EÚ: Rozhodnutie Komisie z  19. januára 2012 , ktorým sa od členských štátov vyžaduje zákaz uvádzania cepového rezného príslušenstva pre prenosné ručné nástroje na rezanie krovín na trh [oznámené pod číslom K(2011) 9772]  Text s významom pre EHP

21.1.2012   
            
            
               SK
            
            
               Úradný vestník Európskej únie
            
            
               L 18/5
            
         ROZHODNUTIE KOMISIE
   z 19. januára 2012,
   ktorým sa od členských štátov vyžaduje zákaz uvádzania cepového rezného príslušenstva pre prenosné ručné nástroje na rezanie krovín na trh
   [oznámené pod číslom K(2011) 9772]
   (Text s významom pre EHP)
   (2012/32/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (1), a najmä na jej článok 9,
   keďže:
   
               (1)
            
            
               Nástroje na kosenie trávy a rezanie krovín sú prenosnými ručnými záhradníckymi a lesníckymi nástrojmi, ktoré sa používajú na kosenie trávy a burín, rezanie krovín, malých stromov a podobnej vegetácie. Kompletný nástroj na kosenie trávy alebo rezanie krovín pozostáva z pohonnej jednotky, hnacieho hriadeľa, rezného príslušenstva a ochranného krytu. Mnohé nástroje poháňané spaľovacím motorom sú nástrojmi na dvojaký účel, ktoré možno v závislosti od namontovaného rezného príslušenstva používať na kosenie trávy a burín alebo na rezanie krovín a malých stromov.
            
         
               (2)
            
            
               Švédske orgány informovali v septembri 2008 ostatné orgány členských štátov a Komisiu, že výrobcovia, ktorí nevyrábajú pôvodné nástroje na rezanie krovín, uvádzajú na trh rôzne cepové rezné príslušenstvo pre nástroje na rezanie krovín, ktoré pozostáva z dvoch alebo viacerých kovových častí, ako napríklad reťaze, nože alebo kefy, ktoré sú pripojené k rotačnej hlave. Švédske orgány považovali toto cepové rezné príslušenstvo za nebezpečné.
            
         
               (3)
            
            
               Orgány Spojeného kráľovstva informovali v máji 2010 ostatné orgány členských štátov a Komisiu o smrteľnom úraze súvisiacom s cepovým rezným príslušenstvom pre nástroje na rezanie krovín, ktoré pozostáva z dvoch reťazí pripojených ku kovovému disku. Pri používaní nástroja na rezanie krovín s týmto rezným príslušenstvom odletela spojka reťaze a smrteľne zranila okoloidúcu osobu. Spojené kráľovstvo prijalo opatrenia s cieľom zabezpečiť stiahnutie príslušného rezného príslušenstva z trhu a z prevádzky. Na zasadnutí výboru pre strojové zariadenia 2. júna 2010 Spojené kráľovstvo požiadalo Komisiu, aby preskúmala potrebu prijatia opatrenia, ktorým sa od členských štátov vyžaduje zákaz uvádzania cepového rezného príslušenstva s podobnými technickými vlastnosťami na trh.
            
         
               (4)
            
            
               Cepové rezné príslušenstvo pre nástroje na rezanie krovín, ktoré sa uvádza na trh samostatne na účel namontovania na nástroj na rezanie krovín obsluhou, na ktoré sa nevzťahuje hodnotenie rizika, vyhlásenie ES o zhode a pokyny výrobcu nástroja na rezanie krovín, je vymeniteľné prídavné zariadenie podľa definície uvedenej v článku 2 písm. b) smernice 2006/42/ES.
            
         
               (5)
            
            
               V oddiele 1.3.2 prílohy I k smernici 2006/42/ES o riziku rozpadnutia sa počas prevádzky sa vyžaduje, aby rôzne časti strojových zariadení a ich spojenia boli schopné odolať namáhaniu, ktorému sú vystavené pri používaní. V prípadoch, keď napriek prijatým opatreniam pretrváva riziko prasknutia alebo rozpadnutia, musia byť príslušné časti namontované, umiestnené a/alebo chránené tak, aby boli všetky úlomky zachytené, čím sa zabráni nebezpečným situáciám. V oddiele 1.3.3 prílohy I k smernici 2006/42/ES o rizikách spôsobených padajúcimi alebo odletujúcimi predmetmi sa vyžaduje prijatie preventívnych opatrení, ktorými sa zabráni vzniku rizika spôsobeného padajúcimi alebo odletujúcimi predmetmi.
            
         
               (6)
            
            
               V harmonizovanej norme pre prenosné ručné nástroje na rezanie krovín poháňané spaľovacím motorom EN ISO 11806:2008 sa uvádzajú technické špecifikácie a skúšky na zabezpečenie dostatočnej pevnosti rezného príslušenstva a na zníženie rizika spôsobeného odletujúcimi predmetmi. V uvedenej norme sa nepočíta s rezným príslušenstvom pozostávajúcim z viac ako jednej kovovej časti. Hoci je uplatňovanie uvedenej harmonizovanej normy dobrovoľné, táto norma je ukazovateľom stavu technológie, ktorý je potrebné zohľadniť pri uplatňovaní základných zdravotných a bezpečnostných požiadaviek smernice 2006/42/ES podľa všeobecných zásad uvedených v úvode k prílohe I k smernici 2006/42/ES.
            
         
               (7)
            
            
               Používanie cepového rezného príslušenstva s pripojenými kovovými časťami predstavuje výrazne vyššie reziduálne riziko rozpadnutia sa počas prevádzky a riziko spôsobené odletujúcimi predmetmi ako kovové nože pozostávajúce iba z jednej časti. Kovové časti cepového rezného príslušenstva a ich spoje sú vystavené opakovanému vysokému mechanickému namáhaniu, keď sa dostanú do kontaktu s kameňmi, skalami a inými prekážkami a môžu sa rozpadnúť a odletieť vo vysokej rýchlosti. Takisto môžu spôsobovať odletovanie kameňov vo vyššej rýchlosti ako kovové nože pozostávajúce iba z jednej časti. Ochrannými krytmi namontovanými na prenosné ručné nástroje na rezanie krovín nemožno poskytnúť dostatočnú ochranu voči vyšším rizikám spôsobeným cepovým rezným príslušenstvom s pripojenými kovovými časťami. V dôsledku toho a berúc do úvahy stav technológie nemožno cepové rezné príslušenstvo pre prenosné ručné nástroje na rezanie krovín považovať za vyhovujúce požiadavkám stanoveným v oddieloch 1.3.2 a 1.3.3 prílohy I k smernici 2006/42/ES. Táto nezhoda predstavuje pre používateľov a iné prítomné osoby výrazné riziko vážneho alebo smrteľného zranenia.
            
         
               (8)
            
            
               Dňa 22. októbra 2010 konzultovala Komisia s Európskou federáciou pre záhradnícke strojové zariadenia o návrhu opatrenia na riešenie problému nebezpečného rezného príslušenstva pre nástroje na rezanie krovín. Vo svojej odpovedi zo 4. novembra 2010 vyjadrila federácia tomuto návrhu opatrenia podporu.
            
         
               (9)
            
            
               S cieľom zabrániť ďalším úrazom by sa mala na uplatňovanie opatrení vyžadovaných týmto rozhodnutím poskytnúť čo najkratšia možná lehota.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom výboru zriadeného podľa článku 22 smernice 2006/42/ES,
            
         PRIJALA TOTO ROZHODNUTIE:
   Článok 1
   Členské štáty zakazujú uvádzanie cepového rezného príslušenstva, ktoré pozostáva z viacerých spojených kovových častí, pre prenosné ručné nástroje na rezanie krovín na trh.
   Článok 2
   Členské štáty prijmú opatrenia potrebné na dosiahnutie súladu s týmto rozhodnutím najneskôr do 30. apríla 2012. Členské štáty tieto opatrenia uverejnia a bezodkladne o tom informujú Komisiu.
   Článok 3
   Toto rozhodnutie je určené členským štátom.
   
      V Bruseli 19. januára 2012
      
         
            Za Komisiu
         
         Antonio TAJANI
         
            podpredseda
         
      
   
   
      (1)  Ú. v. EÚ L 157, 9.6.2006, s. 24.